***Adenostoma sparsifolium*** on ruusukasvien heimoon kuuluva kasvilaji, joka on kotoisin Etelä-Kaliforniasta ja pohjoiselta Kalifornian niemimaalta. Lajilla ei ole suomenkielistä nimeä.

*Adenostoma sparsifolium* -lajin läheinen sukulainen on samaan sukuun kuuluva chamissepensas (*Adenostoma fasciculatum*).

Ulkonäkö ja koko
----------------

*Adenostoma sparsifolium* on 2–6 metrin korkuiseksi kasvava puumainen, pyöreämuotoinen pensas, jonka kuoresta irtoaa suikaleita. Kapeat lehdet ovat tahmean pihkan peittämät. Tyypillisesti 5–14 senttimetriä pitkä ja 0,4–0,6 senttimetriä leveä lehtilapa on keltavihreä ja vaihtelee muodoltaan tasasoukasta liereään. Korvakkeet puuttuvat.

*Adenostoma sparsifolium* kukkii heinäkuusta elokuuhun. 0,8–5 senttimetrin mittainen kukinto on muodoltaan huiskilo tai terttu. Esilehtiä on viisi tai kuusi. Kukat kasvavat 2–3 kukan perättömissä ryppäissä; 0,6–1 senttimetrin mittaiset verholehdet ovat puikeita ja vaaleat 1,5–2,2 millimetrin mittaiset terälehdet puikeita-soikeita. Heteitä on 10 tai korkeintaan 12. Hedelmä on 1,1–1,6 senttimetrin mittainen, hypantiosta erkaneva pähkylä. Siementen itävyys on alhainen ja kasvi lisääntyykin pääasiassa suvuttomasti.

Kasvin kromosomiluku on 2n = 18.

Levinneisyys ja elinympäristö
-----------------------------

*Adenostoma sparsifolium* kasvaa luonnossa hajanaisina populaatioina Kalifornian ja Meksikon Kalifornian niemimaan kuivilla graniittirinteillä, ylätasangoilla, rotkoissa, chaparralissa ja mäntymetsiköissä 200–2000 metrin korkeudella merenpinnasta. *Adenostoma sparsifolium* -chaparralia esiintyy pääasiassa San Jacinto- ja Santa Monica- vuorilla, missä se muodostaa usein avoimia, lähes yksilajisia kasvustoja. Usein samoilla kasvupaikoilla esiintyviä lajeja ovat muun muassa *Quercus dumosa* -tammi, eräät tuoksiolajit ja sianpuolukan sukuinen *Arctostaphylos glandulosa*.

*Adenostoma sparsifolium* kykenee kasvamaan juurakostaan nopeasti uudelleen maastopalon jälkeen. Kasvi voi elää yli satavuotiaaksi.

Käyttö
------

Intiaanit ovat käyttäneet *Adenostoma sparsifoliumin* kuorta ja lehtiä kupan hoitoon ja kasviöljyjä ihoinfektioiden lievittämiseen. Kalifornian espanjalaisten keskuudessa kasvilla on hoidettu vilustumista, käärmeenpuremia ja jopa jäykkäkouristusta.

Kuvia
-----

* Adenostoma sparsifolium -pensas*Adenostoma sparsifolium* -pensas
* Kukinto lähikuvassa.Kukinto lähikuvassa.
* KasvustoaKasvustoa

Lähteet
-------

1. ↑  Carrero, C.: *Adenostoma sparsifolium* *IUCN Red List of Threatened Species. Version 2020-2*.  2020. International Union for Conservation of Nature, IUCN, Iucnredlist.org. Viitattu 12.8.2020. (englanniksi)
2. 1 2 3 4 5 6 7  Fire Effects Information System (FEIS): Index of Species Information: Adenostoma sparsifolium *fs.usda.gov*. Viitattu 18.1.2023. (englanniksi)
3. 1 2 3 4  Flora of North America: Adenostoma sparsifolium *efloras.org*. Viitattu 18.1.2023. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Adenostoma sparsifolium 

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q624956
* Wikispecies: Adenostoma sparsifolium
* Calflora: 99
* CoL: 64QDR
* EoL: 637533
* EPPO: ADSSP
* FEIS: adespa
* FNA: 250100004
* GBIF: 3030225
* GRIN: 456805
* iNaturalist: 75288
* IPNI: 720233-1
* IRMNG: 10180109
* ITIS: 25091
* IUCN: 126610157
* NatureServe: 2.149415
* NCBI: 32216
* Open Tree of Life: 833577
* Plant List: rjp-4736
* PLANTS: ADSP
* POWO: urn:lsid:ipni.org:names:720233-1
* Tropicos: 27801460
* WFO: wfo-0001009090

 |

 |